C 420/10

Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2022/C 420/08)

Euroopan komissio on hyväksynyt tämän vähäisen muutoksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämän vähäisen muutoksen hyväksymistä koskeva hakemus julkaistaan komission eAmbrosia-tietokannassa

YHTENÄINEN ASIAKIRJA

”QUESO MANCHEGO”

EU-nro: PDO-ES-0087-AM03 – 25.2.2022

SAN (X) SMM ( )

1. Nimi

”Queso Manchego”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotelaji

Luokka 1.3 Juustot

3.2. Kuvaus 1 kohdassa nimetystä tuotteesta

Manchalaisrodun lampaan maidosta valmistettu puristettu juusto, jota kypsytetään vähintään 30 päivää, kun juusto painaa enintään 1,5 kg, ja vähintään 60 päivää, kun juusto painaa enemmän, mutta kuitenkin enintään 2 vuotta.

Queso Manchego -juusto voidaan valmistaa sekä pastöroidusta että käsittelemättömästä maidosta. Käsittelemättömästä maidosta voidaan kertoa lisäämällä etikettiin maininta ”Artesano” (kotitekoinen).

”Queso Manchego” on rasvainen juusto, ja sen fysikaaliset ominaisuudet kypsytyksen päättyessä ovat seuraavat:

— muoto: selvästi tasasivuinen lieriö

— enimmäiskorkeus: 12 cm

— halkaisija enintään: 22 cm

— halkaisija/korkeus: 1,5–2,2

— vähimmäispaino: 0,4 kg

— enimmäispaino 4,0 kg.

Fysikaalis-kemialliset ominaisuudet:

— pH-arvo: 4,8–5,8

— kuiva-ainepitoisuus: vähintään 55 %

— rasvapitoisuus: vähintään 50 % kuiva-aineesta

— kuiva-aineen kokonaisproteiinipitoisuus: vähintään 30 %

— natriumkloridia: enintään 2,3 %

— valmistukseen ei käytetä muiden eläinlajien maitoa.

Juustomassan ominaisuudet:

— koostumus: kiinteä ja tiivis

— väri: valkoisesta kellertävään norsunluun väriin

— tuoksu: maitoinen, voimakkaan hapan ja viipyvä, kauimmin kypsytettyjen juustojen hajuun kehittyy kirpeyttä ja hajun kokonaisviipyvyys on pitkä

— maku: hieman hapan, voimakas ja maukas, kauan kypsytetyissä juustoissa maku muuttuu kirpeäksi. Manchalaislampaan maito antaa miellyttävän ja omaperäisen jälkimaun.

— ulkonäkö: juustomassassa on epätasaisesti sijaitsevia pieniä reikiä, mutta joskus reiät voivat puuttua

— koostumus: vähäinen kimmoisuus, voimainen ja hieman jauhoinen, hyvin kypsissä juustoissa rakenne voi olla rakeinen.

Mikrobiologiset rajat ovat seuraavat:

— beeta-glukuronidaasi-positiivinen Escherichia coli: enintään 1 000 pesäkettä grammaa kohti

— koagulaasipositiivinen Staphylococcus aureus: enintään 100 pesäkettä grammaa kohti –

— Salmonella: ei esiinny 25 grammassa

— Listeria monocytogenes: ei esiinny 25 grammassa.

Juuston maku on lievästi hapan, voimakas ja maukas, ja kauan kypsytetyissä juustoissa se muuttuu kirpeäksi. Manchalaislampaan maito antaa miellyttävän ja omaperäisen jälkimaun.

Queso Manchego voidaan pakata myyntiin saattamista varten seuraavissa muodoissa:

— paloina,

— raastettuna,

— siivutettuna.

Kun ”Queso Manchego” on tarkoitettu myytäväksi siivutettuna tai raasteena, sitä voidaan valmistaa 20–45 cm:n pituisina ja 8–12 cm:n levyisinä suuntaissärmiön muotoisina lohkoina, jonka sivut ovat 8–12 cm korkeat, edellyttäen, että lohkon paino on enintään 4 kg.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

3.3.1. Rehu (ainoastaan eläinperäiset tuotteet)

Manchalaislampaat laiduntavat koko vuoden ja löytävät ravintonsa luonnosta. Lampolassa ne saavat täydennykseksi annoksina rehutiivisteitä, heinää ja sivutuotteita.

Lampaankasvatuksen osalta on syytä mainita erityisesti laitumet, jotka sijaitsevat aukioilla pensaikon keskellä. Niillä kasvaa yksivuotisia laidunkasveja, kuten nurmimailanen (Medicago mínima), Scorpiurus subvillosa, Astragalus stella, Astragalus sesamus jne.

Ns. Madajal-alueet ovat arvokasta laiduntamisaluetta lampaille. Niillä kasvaa sipulinurmikkaa (Poa bulbosa) ja sen lisäksi tärkeitä palkokasveja, joita ovat muun muassa nurmimailaset (Medicago rigidula-, Medicago lupulina- ja Medicago trunculata -lajit), Trigonella polycerata ja Coronilla scorpoides.

Syvän ja viileämmän maaperän alueilla voi esiintyä reheviä laitumia (”fenelar”), joilla kasvaa pääasiassa moni- ja kaksivuotisia kasveja ja joita hallitsee Brachypodium phoenicoides -heinäkasvi.

3.3.2. Raaka-aineet (ainoastaan jalostetut tuotteet)

Queso Manchego -juusto valmistetaan manchalaisrotuisen lampaan maidosta, ja siinä käytetään luonnollista juoksetetta ja muita hyväksyttyjä juoksetusentsyymejä sekä natriumkloridia. Maito ei saa sisältää lääkeaineita, jotka voivat vaikuttaa haitallisesti juuston valmistukseen, kypsytykseen ja säilymiseen. Queso Manchego -juusto voidaan valmistaa sekä pastöroidusta että käsittelemättömästä maidosta. Käsittelemättömästä maidosta voidaan kertoa lisäämällä etikettiin maininta ”Artesano” (kotitekoinen).

Maidon analyyttiset ominaisuudet ovat:

— rasvapitoisuus: vähintään 6,5 %

— proteiinit: vähintään 4,5 %

— hyödyllinen kuiva-ainepitoisuus: vähintään 11 %

— pH-arvo: 6,5–7-

— jäätymispiste: ≤ – 0,550 °C

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

—

3.5. Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Alkuperänimityksellä ”Queso Manchego” suojattuja juustoja voivat laskea liikkeelle ja lähettää yksinomaan rekisteröidyt juustolat ja laitokset sen tyyppisissä pakkauksissa, jotka eivät vaikuta heikentävästi tuotteen laatuun.

Queso Manchego -juustossa on aina mukana kuori, joka on saatettu pestä.

Queso Manchego -juusto voidaan niin ikään vahata, käsitellä lain sallimilla läpinäkyvillä aineilla tai se voidaan sivellä oliiviöljyllä, kunhan kuori säilyttää luonnollisen ulkonäkönsä ja värinsä ja kaseiinietiketti on luettavissa.

Aineita, jotka värjäävät kuoren mustaksi, ei voida missään tapauksessa käyttää.

Queso Manchego -juustoa voidaan myydä paloina, viipaleina ja raastettuna, kunhan se on pakattu ja sen alkuperä voidaan tunnistaa. Queso Manchegon jäljitettävyyden ja toimien asianmukaisuuden takaamiseksi nämä toimet voidaan suorittaa myös alkuperäalueen ulkopuolella yrityksissä, jotka ovat hyväksyneet vahvistetut toimintaohjeet ja noudattavat niitä.

Käytettyjen pakkausten on oltava aina voimassa olevan lainsäädännön mukaisia.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Niissä on oltava maininta: ”Denominación de Origen ”Queso Manchego”” (Suojattu alkuperänimitys ”Queso Manchego”). Jos juusto on valmistettu käsittelemättömästä maidosta, se voidaan ilmoittaa etiketissä lisäämällä siihen maininta ”Artesano” (kotitekoinen). Vastaavasti, jos juusto valmistetaan juustomeijerissä, jonka omistaa toimija, joka on samalla myös raaka-ainetta tuottavan kotieläintilan omistaja, ja juustomeijeri jalostaa yksinomaan tämän kotieläintilan maitoa, etikettiin voidaan lisätä maininta ”queso de granja” (tilajuusto).

Kulutukseen tarkoitettu tuote varustetaan sääntelyneuvoston antamilla numeroiduilla tarkastusmerkeillä, joiden kiinnittämisestä vastaavat rekisteröidyt yritykset aina niin, ettei niitä voida käyttää uudelleen. Lisäksi jokaisen Queso Manchego -juustopalan yhdelle sivulle kiinnitetään palojen muotitus- ja puristusvaiheessa kaseiinietiketti, josta ilmenee sarjanumero.

4. Maantieteellisen alueen tarkka rajaus

Alkuperänimityksen ”Queso Manchego” piiriin kuuluvat paikallishallintoalueet ovat seuraavat: 45 aluetta Albaceten maakunnassa, 84 aluetta Ciudad Realin maakunnassa, 156 aluetta Cuencan maakunnassa ja 122 aluetta Toledon maakunnassa.

Lisäksi mukaan on otettu seuraavat alueet: Alcoba de los Montes ja Robledo Ciudad Realin maakunnassa sekä Albadalejo del Cuende, Villarejo de la Peñuela, Villarejo-Sobrehuerta ja Villar del Horno Cuencan maakunnassa.

5. Yhteys maantieteelliseen alueeseen

La Manchan luonnonalue sijoittuu Pyreneiden niemimaan keskusylängön eteläosaan, ja sille on tyypillistä tasainen maasto, joka laskee Atlantin valtamerta kohti.

La Mancha on ylätasankoa, jonka maaperä on kalkki- ja savipitoista. Laiduntamiseen tarkoitetut maat ovat muodostuneet runsaasti kalkkia ja merkeliä sisältävistä kerrostumista.

Alueen ilmasto on ankara, ja sille ovat ominaisia mannerilmastolle tyypilliset suuret vaihtelut. Talvet ovat hyvin kylmiä ja kesät kuumia. Lämpötila voi kohota ajoittain jopa 40 °C:seen, ja lämpötilan vuorokausivaihtelu voi olla 20 °C ja vuosivaihtelu 50 °C. Alueella sataa vähän, minkä vuoksi se kuuluu niin sanottuun kuivaan Espanjaan. Tämän erittäin kuivan alueen suhteellinen kosteus on 65 %.

Manchalaisrotuinen lammas on sopeutunut parhaiten alueen maaperä- ja ilmasto-olosuhteisiin.

Kovakuorinen kiinteä ja tiivis puristettu juusto, jonka väri vaihtelee valkoisesta kellertävään norsunluun väriin. Sen tuoksu on voimakas ja viipyvä, maku lievästi hapan, voimakas ja maukas, kimmoisuus vähäinen ja suutuntuma voimainen ja hieman jauhoinen.

Alueen maaperä- ja ilmasto-olosuhteet ovat vaikuttaneet suuresti luonnolliseen valintaan, minkä vuoksi manchalaisrotuinen lammas on olosuhteisiin parhaiten sopeutunut ja tuottaa maitoa, joka antaa Queso Manchego -juustolle sen erityiset väri-, haju-, maku- ja rakenneominaisuudet.

Manchalaisrotuisen lampaan maidosta on ammoisista ajoista lähtien valmistettu juustoja, ja valmistusmenetelmien kehittyessä vuosisatojen kuluessa tämän La Manchan perinteisen juuston ominaisuudet on pyritty kehittämään huippuunsa.

Tuote-eritelmän julkaisutiedot

http://pagina.jccm.es/agricul/paginas/comercial-industrial/consejos_new/pliegos/Pliego_Condiciones_CC_20201007.pdf

(1) EUVL L 179, 19.6.2014, s. 17.